འུ་ཅག་བོད་མི་རིགས་ཀྱི་བསམ་བློ་ཞིག་གམ་ཡང་ན་བགས་ཆགས་ཤིག་གིས་གནའ་དེང་གི་སྤྱི་ཚོགས་གསར་རྙིང་གང་ཞིག་ཡིན་རུང་བོད་མི་ཚོས་ལོ་རྒན་ནར་སོན་ཞིག་ཡིན་ཕྱིན་བསམ་བློ་གཏོང་སྟངས་བཟང་བ་དང༌།སྒོ་གསུམ་གྱི་བྱ་སྤྱོད་ཕུན་སུམ་ཚོགས་པོ་ཞིག་ཡོད་ཤག་ཤག་ཏུ་བརྩིས་ཏེ་གྲལ་འགོ་བཞག་རྐྱང་དང་གོང་ནས་གོང་དུ་བཀུར་བའི་གུས་བརྩི་ཞུ་སྟངས་ཀྱང་ཇི་རྙེད་ཅིག་ཡོད་པ་དེ་རིགས་བཟང་བའི་ཆ་ཞིག་ཏུ་སྒོམ་ནས་མགོ་དམའ་དམའ་དང་དཔའ་ཞུམ་ཞུམ་གྱིས་རྒན་པས་གང་ཞིག་བྱས་ནའང་འཁྲུལ་མེད་འགྲིག་རྐྱང་བྱས་པ་དེ་ཙམ་གྱིས་རང་རེ་བོད་པའི་སྤྱི་ཚོགས་རྗེས་ལུས་ཇི་ཙམ་ཐེབས་ཡོད་མེད་དང༌།ད་དུང་ཡང་ཇི་ཙམ་རིང་རྗེས་ལུས་ཐེབས་རྒྱུ་ཡིན་མིན་ཕལ་ཆེར་རྟོགས་ཐུབ་སྙམ།ལྷག་པར་དུ་སློབ་གྲྭ་ལྟ་བུའི་བསམ་བློ་གུ་ཡངས་དང་ཤེས་ཡོན་གྱི་ལྟེ་གནས་སུ་དབང་འཛིན་མཁན་གྱི་རྒན་རབས་རྣམ་པས་རང་ལྟ་མཆོག་འཛིན་དང་ཀླད་རྙིང་མཁྲེགས་བཟུང་གིས་ནོར་འཁྲུལ་རིགས་མང་དུ་བཟོ་བཞིན་ཡོད་པ་དེར་ངེས་པར་དུ་ཕར་རྒོལ་བྱེད་པའི་གདེང་སྤོབས་ཡོད་དགོས་པ་དང་སྐྱོན་འཛུགས་བྱེད་ཕོད་པའི་དཔའ་ངལ་ལྡན་དགོས་པ་ལས་མགོ་སྒུལ་དགོས་པའི་གནས་སྟངས་སླེབས་མེད།ཡིན་ཡང་དེ་ལྟར་བྱ་ཕོད་པའི་བསམ་བློ་འཁོར་ཐུབ་མཁན་གྱི་སློབ་ཕྲུག་སྒེར་ཚུགས་ཅན་རེ་ཟུང་ཡང་རང་རེ་བོད་པའི་སློབ་གྲྭ་ཁག་ཏུ་ཧ་ཅང་དཀོན།དེས་ན་ན་ཚོད་གཞོན་ལ་སློབ་ལ་བརྩོན་པའི་བོད་རིགས་སློབ་ཕྲུག་དག་གིས་སྤྱི་ཚོགས་ཡར་ཐོན་གྱི་བསམ་བློ་ཆེར་བསྐྱེད་ཀྱིས་རྒོལ་འགོག་ནན་པོ་ཅི་ནས་ཀྱང་བྱེད་ཕོད་པ་བྱེད་དགོས་པ་རེད་མ་གཏོགས་འགན་དབང་འཛིན་མཁན་རྣམས་ཀྱི་མིག་ལམ་དུ་འགྲོ་ཐབས་བྱས་ཏེ་མིག་གཉིས་ཡོད་ཀྱག་ལོང་བ་ལྟར།ཨ་ཆོག་ཡོད་ཀྱང་འོན་པའི་བཟོ་འདྲ་བོས་གྲགས་མེད་འགུལ་མེད་དུ་སྡོད་མི་ཉན།ཅིའི་ཕྱིར་ཞེས་ན།དེ་ནི་ཕ་གི་དགྲ་ལ་རྒྱབ་སྐྱོར་གྱི་ཚུལ་དུ་རང་ཉིད་གསོད་བྱེད་ཀྱི་མེ་མདའ་སྟེར་ནས་རང་ཉིད་གསོད་པར་བྱེད་དུ་འཇུག་པ་དང་ཀུན་ནས་མཚུངས་པས་སོ།